बिएट्रिज फ्लैमिनी ने बनाया वर्ल्ड रिकॉर्ड, केव में 60 किताबें पढ़ीं, एक हजार लीटर पानी पीया
Beatriz Flamini New World Record Holder; Spanish Athlete Beatriz Flamini Sets World Record After 500 Days in Cave स्पेन के एक 50 साल की एथलीट बिएट्रिज फ्लैमिनी गुफा में 500 दिन बिताने के बाद बाहर आई गई हैं। इसके साथ ही उनका नाम गिनीज वर्ल्ड रिकॉर्ड्स में दर्ज हो गया है
स्पेन के एक 50 साल की एथलीट बिएट्रिज फ्लैमिनी गुफा में 500 दिन बिताने के बाद बाहर आई गई हैं। इसके साथ ही उनका नाम गिनीज वर्ल्ड रिकॉर्ड्स में दर्ज हो गया है। फ्लैमिनी ग्रेनाडा शहर के पास एक गुफा में 230 फीट गहराई में रह रही थीं। इस दौरान उनका बाहर की दुनिया से संपर्क न के बराबर था।
बाहर आने के बाद बिएट्रिज ने एक प्रेस कॉन्फ्रेंस की। उन्होंने बताया कि 500 दिन पूरे होने पर जब उनकी टीम उन्हें लेने आई तो वो सो रही थीं। उन्हें अंदाज ही नहीं था कि उनका लक्ष्य पूरा हो चुका है। फ्लैमिनी ने कहा- मैंने अपनी टीम में बोला कि अभी टारगेट कैसे पूरा हो सकता है। अभी तो मैंने जो किताब पढ़नी शुरू की थी वो खत्म भी नहीं हुई।
गुफा में पेटिंग और बुनाई करती थीं बिएट्रिज
प्रेस कॉन्फ्रेंस के दौरान बिएट्रिज ने बताया कि वो गुफा में एक्सरसाइज, पेंटिंग, ड्रॉइंग और कैप बुनने का काम करती थीं। इसके अलावा उन्होंने 60 किताबें भी पढ़ीं और 1000 लीटर पानी पीया। शुरुआत में वो हर दिन गिनती थीं। लेकिन फिर 65 दिन बाद उन्होंने ऐसा करना छोड़ दिया। उन्होंने कहा कि दूसरे प्रोजेक्ट्स शुरू करने से पहले वो डॉक्टर के पास जाएंगी जिससे उनके शरीर और दिमाग में आए बदलाव पर स्टडी की जा सके।
चैलेंज के दौरान डॉक्टर्स-साइकोलॉजिस्ट की निगरानी में थीं एथलीट
फ्लैमिनी जब गुफा में गईं तो वो 48 साल की थीं। उन्होंने 20 नवंबर 2021 को इस चैलेंज की शुरुआत की थी। फ्लैमिनी की टीम ने बताया कि उन्होंने सबसे लंबे समय तक गुफा में रहने के पुराने रिकॉर्ड को तोड़ दिया है। इस टास्क का मकसद इंसान के दिमाग और उसके सुबह जगने से लेकर रात में वापस सोने तक के पूरे प्रोसेस को मॉनिटर करना था। इसे सर्कैडियन रिदम कहा जाता है।
चैलेंज के दौरान साइकोलॉजिस्ट, रिसर्चर्स, ट्रेनर्स और केव एक्सपर्ट्स की एक टीम फ्लैमिनी की निगरानी कर रही थी। इस दौरान वो ये जानने की कोशिश कर रहे थे कि सोशल आइसोलेशन के दौरान इंसान के दिमाग और नींद के पैटर्न में क्या बदलाव आते हैं।
राउटर खराब होने पर 8 दिन के लिए बाहर आई थीं बिएट्रिज
टास्क के बीच में फ्लैमिनी एक बार 8 दिन के लिए बाहर आई थीं। दरअसल, वो एक राउटर के जरिए गुफा के अंदर से ऑडियो-वीडियो भेजती थीं। लेकिन टास्क के बीच में उनका राउटर खराब हो गया। इसी वजह से उन्हें गुफा से बाहर आना पड़ा। उनकी टीम ने बताया कि बाहर आने के बाद फ्लैमिनी ने खुद को 8 दिन तक एक टेंट में आइसोलेट कर लिया था जिससे उनके चैलेंज को लेकर सवाल न खड़े हों।
टीम से संपर्क करने के लिए मना किया था
बिएट्रिज ने कहा कि 500 दिन के चैलेंज के दौरान उन्हें सबसे ज्यादा परेशानी तब महसूस हुई थी जब पतिंगों ने गुफा पर हमला कर दिया था। स्पैनिश एथलीट पतिंगों से ढंक गई थीं। टास्क के दौरान फ्लैमिनी ने अपनी टीम से किसी भी हालत में संपर्क नहीं करने को कहा था। उन्होंने अपनी टीम को निर्देश दिया था कि परिवार में किसी की मौत होने जैसे गंभीर कारण पर भी उनसे कोई कॉन्टैक्ट न किया जाए।